**Revidert dagsprogram for 17.mai på Rognan **

Siden i høst har en bredt sammensatt arbeidsgruppe sett på en ny organisering av 17.mai-arrangementet på Rognan. Det har vært en relativt lang prosess, - mest fordi koronaen kom og la kjepper i hjulet for arbeidsmøter, men også fordi gruppa ønsket å gjøre grundige vurderinger. Arbeidsgruppa har hatt flere møter, og sendte ut 3 ulike forslag til organisering av dagen på «høring» hos lag/foreninger og skolene. Det kom inn svært få innspill, og disse var ikke entydige i sine tilbakemeldinger. Arbeidsgruppa har nå avsluttet sitt arbeid, og har sendt ut et revidert program for feiringen av nasjonaldagen.

I det foreliggende reviderte programmet er det ikke mange radikale endringer, – man vil kjenne igjen hovedpunktene fra de siste års 17.maifeiringer på Rognan.

I arbeidet har det vært mange hensyn å ta; hva er realistisk å få til innenfor de praktiske- og økonomiske rammene vi har, ikke berøre arrangement andre steder i bygda, begrense/ redusere marsjlengden for korpsmusikerne, skape trygge rammer for ungene, skape større verdighet rundt minnebauta og krigsgraver, ikke kaste kull på det som fungerer godt, samle heile bygda til et arrangement i gata og inviterer til større deltakelse og engasjement for å lage en fin nasjonaldag for alle.

Arbeidsgruppa håper folk, - i og utenfor lag eller foreninger, næringsdrivende i sentrum, skolene, ja alle sammen, vil slutte opp om 17.maifeiringa, og bidra til at det blir en fest i gata hele dagen fra 17.mai-toget starter til festarrangementet om ettermiddagen er slutt. Det oppfordres til å finne på sprell og aktiviteter i sentrum, - 17.mai-leker, salg fra stands og boder og annet artig. Dette er ikke oppgaver som arrangøren blir pålagt å orden, men det appelleres til at mange engasjerer seg. På denne måten kan flere bidra til at det blir mange folk i sentrum.

Det er fortsatt usikkerhet om hvordan 17.mai i år kan feires, men signalene har vært at vi nok må belage oss på en spesiell 17.mai i 2021 også. Det er derfor sannsynlig at dette nye programoppsettet for organisering av dagen ikke vil være aktuelt å prøve ut før i 2022.

Arbeidsgruppa vil samles etter første gjennomkjøring av revidert program, for eventuelt å gjøre små justeringer.

Hilsen «Arbeidsgruppa»

Christian Næstby(Eldrerådet)

Johan H. Jørgensen (Saltdal kirkelige fellesråd, Rognan Damekor, Speideren)

Nina Forseth (Frivilligsentralen/ Rognan IL/ idrettsrådet)

Ann Kristin Larsen (FAU Rognan barneskole)

Geir Tore Bergh (Rognan Hornorkester)

Eva Ruth Spørck (Saltdal kommune, tjenesteleder kultur)

**17.mai-program Rognan **

Kl. 07.30 Rognan Hornorkester spiller «her og der»

Kl. 08.00 Flaggheising og bekransning på kirkebakken og krigsgraver

Rognan Hornorkester og Speideren

Kl. 08.30 Frokost til Rognan Hornorkester og Speideren i Aktivitetshuset

Kl. 09.45 Oppstilling tog – Midt i Rognan-sentrum

Kl. 10. 00 Salutt

17.mai-tog - Avgang fra sentrum

 Revidert marsjrute

Stopp ved Heimly og Sykehjemmet, ca. 10 min hvert sted, - korpset spiller 2-3 sanger

Ved ankomst skolegården spiller korpset en marsj eller to på stedet.

Kl.11.00 Rognan barneskole

6.trinnet – Kafé og leker for barn

Kl. 12.00 Kino for barn (familiefilm) – sjekkes med Bygdekino

Kl. 13.00 Gudstjeneste Saltdal kirke

Kl. 14.00 Kino for barn (familiefilm) – sjekkes med Bygdekino

Kl. 12 -15.00 Kafé for eldre, Aktivitetshuset

Kl. 15.00 Folkefest for heile bygda i Rognan- sentrum; taler, korps, kor, andre kulturinnslag,

 Varighet maks 1 time.

* Generell oppfordring til handelsstanden og lag/foreninger om å lage liv og røre i sentrum mellom kl. 10 – 16, - salg fra stands og boder, 17.mai-leker, m.m.
* Ettermiddag og kveld; – lokale arrangement rundt i grender og grendehus.